আমার সফটওয়্যার ইঞ্জিনিয়ারিং ক্যারিয়ারের প্রথম চাকরিতে পার্ল (Perl) প্রোগ্রামিং ভাষা ব্যবহার করতে হত। কিন্তু আমি এই চাকরি নেওয়ার আগে পার্ল জানতাম না। আর ইন্টারভিউতে আমাকে পার্ল নিয়ে কোনো প্রশ্নও করা হয় নি, বরং আমি কী জানতাম, সেটার উপরই প্রশ্ন হয়েছে। তেমনি দ্বিতীয় চাকরিতে মূল কাজ ছিল পিএচইপি ও জাভা স্ক্রিপ্ট। কিন্তু পিএচইপি ও জাভা স্ক্রিপ্টে আমার জ্ঞান ছিল একেবারে সামান্য। তাতে কিন্তু ইন্টারভিউ ফেস করতে কোনো সমস্যা হয় নি। আবার ওই অফিসে এক বছর পিএচইপিতে কাজ করার পরে হঠাৎ আমি (এবং আরো কয়েকজন) নতুন প্রজেক্টে ঢুকে গেলাম যেখানে মূল ল্যাঙ্গুয়েজ ছিল একশন স্ক্রিপ্ট (action script)। কিছুই পারতাম না, কিন্তু সেটা শিখে নিতে সময় লাগে নি। আমি চাইলে পিএচইপি ছাড়া আমি বাঁচবো না বলে জানালা দিয়ে লাফ দিতে পারতাম, কিন্তু সেটা দেই নাই। আমার অন্য কলিগরাও দেয় নাই। আমার মতো সাধারণ মেধার মানুষেরও ক্যারিয়ার এমন সহজ হওয়ার কারণ ছিল আমি ভার্সিটিতে কয়েক হাজার ঘণ্টা কোড করেছিলাম। আর এখন আমার বেশিরভাগ কাজই পাইথন প্রোগ্রামিং ভাষায়।